กองทุนฟื้นฟูฯจ่ายหนี้เพิ่มอีก3หมื่นล.
ครม.อนุมัติโอนเงินชำระหนี้กองทุนฟื้นฟูฯเพิ่ม 3 หมื่นล้าน เผย 17 ปีจ่ายได้แค่ 3.8 แสนล้าน
27 เม.ย. 2558

ครม.อนุมัติโอนเงินชำระหนี้กองทุนฟื้นฟูฯเพิ่ม 3 หมื่นล้าน เผย 17 ปีจ่ายได้แค่ 3.8 แสนล้าน
แหล่งข่าวจากกระทรวงการคลัง เปิดเผยว่า คณะรัฐมนตรี (ครม.) อนุมัติการโอนเงินของกองทุนเพื่อการฟื้นฟูและพัฒนาระบบสถาบันการเงิน (FIDF) หรือบัญชีสะสมฯ เข้าบัญชีสะสมเพื่อชำระคืนต้นเงินกู้ชดใช้ความเสียหายของกองทุนเพื่อการฟื้นฟูฯ เพื่อชำระคืนต้นเงินกู้ สำหรับปีงบประมาณ 2558 เพิ่มเติมอีก 31,629 ล้านบาท โดยเป็นการทยอยโอนตามปริมาณสภาพคล่องของกองทุนฟื้นฟูฯ
ปัจจุบัน กองทุนฟื้นฟูฯ เหลือการชำระหนี้ใน 2 กอง คือ FIDF1 และ FIDF3 ซึ่งเมื่อวันที่ 18 พ.ย. 2557 คณะรักษาความสงบแห่งชาติ (คสช.) ได้อนุมัติการโอนเงินของ FIDF เข้าบัญชีสะสมฯ เพื่อการชำระเงินต้นไปสำหรับปีงบประมาณ 2558 ไปหนึ่งรอบ จำนวน 2.1 หมื่นล้านบาท โดยตั้งแต่วันที่ 1 ต.ค. 2557-13 มี.ค. 2558 ได้มีการทยอยโอนเงินเข้าบัญชีสะสมฯ ไปแล้ว 1 หมื่นล้านบาท 
อย่างไรก็ตาม เนื่องจาก FIDF จะได้รับเงินส่วนแบ่งกำไรจากบรรษัทบริหารสินทรัพย์ไทย (TAMC) และได้รับชำระหนี้จากบริษัท บริหารสินทรัพย์สุขุมวิท (SAM) ซึ่งได้รับส่วนแบ่งกำไรมาจาก TAMC เช่นกันรวม 32,577 ล้านบาท โดยจะได้รับเงินจำนวนดังกล่าวในปีงบ 2558 จำนวน 31,629 ล้านบาท ที่เหลืออีก 948 ล้านบาท จะได้รับชำระในปี 2559
“คณะกรรมการจัดการกองทุนจึงเห็นควรให้โอนเงินที่ได้ในปีนี้ไปชำระหนี้คืนต้นเงินกู้และดอกเบี้ย FIDF1 และ FIDF3 ทั้ง 31,629 ล้านบาท โดยจะโอนเงินเข้าบัญชีสะสมฯ ทำให้ตลอดปี 2558 มีการชำระเงินต้นและดอกเบี้ยรวม 52,629 ล้านบาท” แหล่งข่าวเปิดเผย
ทั้งนี้ หนี้ FIDF เกิดจากผลกระทบจากวิกฤตเศรษฐกิจปี 2540 ส่งผลให้เกิดวิกฤตสถาบันการเงิน ความเสียหายประมาณ 1.4 ล้านล้านบาทนี้ ต่อมาได้มีการออก พ.ร.ก.กำหนดปรับปรุงการบริหารหนี้เงินกู้ที่กระทรวงการคลังกู้เพื่อช่วยเหลือกองทุนเพื่อการฟื้นฟูฯ พ.ศ. 2555 โดยให้อำนาจกระทรวงการคลังกู้เงินและจัดการเงินกู้เพื่อช่วยเหลือกองทุนเพื่อการฟื้นฟูฯ ซึ่งจนถึงเวลานี้ ครม.และ คสช.ได้อนุมัติให้โอนเงินชำระเงินต้นและดอกเบี้ยแล้ว 5 งวด ในปีงบประมาณ 2556-2558 รวมเป็นเงิน 77,786 ล้านบาท และเมื่อรวมงวดที่ 6 ในครั้งนี้อีก 31,629 ล้านบาท ทำให้ยอดการชำระเงินต้นและดอกเบี้ยรวม 109,415  ล้านบาท ส่งผลให้หนี้เงินต้นของกองทุนฟื้นฟูฯ ณ สิ้นปีงบประมาณ 2558 เหลือ 1,021,190 ล้านบาท หรือเท่ากับ 17 ปีมีการชำระเงินต้นไปทั้งสิ้น 380,260 ล้านบาท